CELEX: 32017R2446
Language: bg
Date: 2017-12-19 00:00:00
Title: Регламент за изпълнение (ЕС) 2017/2446 на Комисията от 19 декември 2017 година за изменение на Регламент за изпълнение (ЕС) 2016/1368 на Комисията за определяне на списък на критичните бенчмаркове, използвани на финансовите пазари, в съответствие с Регламент (ЕС) 2016/1011 на Европейския парламент и на Съвета (Текст от значение за ЕИП. )

28.12.2017   
            
            
               BG
            
            
               Официален вестник на Европейския съюз
            
            
               L 346/1
            
         РЕГЛАМЕНТ ЗА ИЗПЪЛНЕНИЕ (ЕС) 2017/2446 НА КОМИСИЯТА
   от 19 декември 2017 година
   за изменение на Регламент за изпълнение (ЕС) 2016/1368 на Комисията за определяне на списък на критичните бенчмаркове, използвани на финансовите пазари, в съответствие с Регламент (ЕС) 2016/1011 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014 (1), и по-специално член 20, параграф 1 от него,
   като има предвид, че:
   
               (1)
            
            
               Референтните показатели (бенчмарковете) играят важна роля при определянето на цените на различни финансови инструменти и финансови договори и при измерването на резултатите на много инвестиционни фондове. Често при предоставянето на входящи данни и администрирането на референтни показатели има риск от манипулиране, а участващите лица често са изправени пред конфликт на интереси.
            
         
               (2)
            
            
               За да изпълняват икономическата си роля, референтните показатели трябва да бъдат представителни за съответния базов пазар или за икономическата действителност, която отразяват. Когато даден референтен показател престане да бъде представителен за базовия пазар, както например при междубанковите лихвени проценти, възникват рискове, например нарушаване на почтеността на пазара и влошаване на възможностите за финансиране на домакинствата (под формата на кредити и ипотечни заеми) и предприятията в Съюза.
            
         
               (3)
            
            
               Рисковете за ползвателите, пазарите и икономиката на Съюза като цяло се увеличават с нарастването на общата стойност на финансовите инструменти, финансовите договори и инвестиционните фондове, чиито параметри се определят въз основа на определен референтен показател. Затова в Регламент (ЕС) 2016/1011 са определени различни категории референтни показатели и са установени допълнителни изисквания, с които да се гарантират достоверността и стабилността на някои показатели, считани за критични, включително правомощието на компетентните органи при определени условия да поискат предоставянето на входящи данни или администрирането на даден критичен референтен показател.
            
         
               (4)
            
            
               Съгласно допълнителните задължения и правомощия на органите, които са компетентни по отношение на администраторите на критични референтни показатели, се изисква официална процедура за определяне на тези критични показатели. В съответствие с член 20, параграф 1, буква а) от Регламент (ЕС) 2016/1011 даден референтен показател се счита за критичен, ако се използва пряко или непряко, в комбинация от референтни показатели, за определянето на дължимата сума или стойността на финансови инструменти или финансови договори или за измерването на резултатите на инвестиционни фондове с обща стойност от най-малко 500 милиарда евро, определена въз основа на всички видове срокове до падежа или други срочности на показателя, когато е приложимо.
            
         
               (5)
            
            
               Лондонският междубанков лихвен процент (LIBOR) е мярка за лихвените проценти по предлаганите необезпечени междубанкови заеми в пет парични единици, между които и еврото, със седем срока до падежа – от еднодневен до 12-месечен. Това е един от най-важните референтни показатели за лихвените проценти в целия свят. Използва се като променлив лихвен процент в много финансови договори – от лихвени суапи до студентски заеми, ипотечни кредити и инструменти за финансиране на предприятия.
            
         
               (6)
            
            
               Органът за контрол върху финансовата дейност (ОКФД) е установил извънборсови деривати за приблизително 156,8 трилиона USD през октомври 2016 г., които използват като референтен показател LIBOR.
            
         
               (7)
            
            
               Освен това ОФД посочва, че много често LIBOR се използва като референтен показател при дериватите, търгувани на борсата, и на пазарите на облигации и дългови инструменти на предприятия и че тези експозиции са от значение по отношение на системния риск и реалната икономика.
            
         
               (8)
            
            
               Поради това списъкът на критичните референтни показатели, установен с Регламент (ЕС) 2016/1368 на Комисията (2), следва да бъде изменен чрез добавяне на LIBOR.
            
         
               (9)
            
            
               С оглед на голямото значение на LIBOR за междубанковия пазар и големия брой финансови инструменти в Съюза, при които той се използва като референтен показател, настоящият регламент следва да влезе в сила спешно.
            
         
               (10)
            
            
               В съответствие с член 20, параграф 1 от Регламент (ЕС) 2016/1011 настоящият регламент се прилага, когато администраторът, който изготвя критичния референтен показател, се намира в Съюза.
            
         
               (11)
            
            
               Мерките, предвидени в настоящия регламент, са в съответствие със становището на Европейския комитет по ценни книжа,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложението към Регламент за изпълнение (ЕС) 2016/1368 се заменя с текста в приложението към настоящия регламент.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 декември 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 171, 29.6.2016 г., стр. 1.
   
      (2)  Регламент за изпълнение (ЕС) 2016/1368 на Комисията от 11 август 2016 г. за определяне на списък на критичните бенчмаркове, използвани на финансовите пазари, в съответствие с Регламент (ЕС) 2016/1011 на Европейския парламент и на Съвета (ОВ L 217, 12.8.2016 г., стр. 1).
   
      ПРИЛОЖЕНИЕ
      
         Списък на критичните референтни показатели (бенчмаркове) по член 20, параграф 1 от Регламент (ЕС) 2016/1011
      
      
                  №
               
               
                  Референтен показател
               
               
                  Администратор
               
               
                  Местонахождение
               
            
                  1
               
               
                  Европейски междубанков лихвен процент (Euro Interbank Offered Rate — EURIBOR®)
               
               
                  Европейски институт за паричните пазари (European Money Markets Institute — EMMI)
               
               
                  Брюксел, Белгия
               
            
                  2
               
               
                  Индекс на средните лихвени проценти по овърнайт депозитите в евро (Euro OverNight Index Average — EONIA®)
               
               
                  Европейски институт за паричните пазари (European Money Markets Institute — EMMI)
               
               
                  Брюксел, Белгия
               
            
                  3
               
               
                  Лондонски междубанков лихвен процент (London Interbank Offered Rate – LIBOR)
               
               
                  ICE Benchmark Administration (IBA)
               
               
                  Лондон, Обединеното кралство